Anttola

Torikahvila Anttolan torilla
2025-06-14 10:00 - 13:00, 2025-06-28 10:00 - 13:00, 2025-07-05 10:00 - 13:00, 2025-07-12 10:00 - 13:00, 2025-07-19 10:00 - 13:00, 2025-08-02 10:00 - 13:00, 2025-08-09 10:00 - 13:00, 2025-08-16 10:00 - 13:00 (Europe/Helsinki) | Anttolan satamatori, Satamatie, Mikkeli, Etelä-Savo, 52100, Suomi
Anttolan kesän merkkejä on tietenkin torikahvilat! Tervetuloa herkuttelemaan ja tukemaan paikallista yhdistys- ja seuratoimintaa sekä yhteisvastuukeräystä, jonka tämän vuoden keräyksen kotimaan kohde ovat partiolaiset!

Juhannusjuhla
2025-06-20 18:00 - 20:00 | Seurakunnan rantasauna, Lohilahdentie 70, Anttola, Etelä-Savo, 52100, Suomi
Juhannusjuhla 20.6. klo 18-20 seurakunnan rantasaunalla, Lohilahdentie 70, Anttola.
Ohjelmaa koko perheelle. Yhteislaulua, kesäistä ohjelmaa, herkuttelua sekä sään salliessa kokko syttyy klo 19.00.
Lisätietoa diakoni Tiina Korhonen puh. 0400 143 332.

Anttolan juhannustapahtuma
2025-06-21 10:00 - 14:00 | Anttolan satamapuisto, Satamatie, Anttola, Etelä-Savo, 52100, Suomi
Juhannustempaus la 21.6. klo 10-14 Anttolan satamapuistossa ja torilla.
Lisätietoa https://www.facebook.com/nuotta52sata
Järjestäjä Anttolan asukasyhdistys ry

Suur-Saimaan ympäriajon museoautot Anttolassa
2025-06-28 09:30 - 13:00 | Anttolan satamapuisto, Satamatie, Anttola, Etelä-Savo, 52100, Suomi
Museoajoneuvojen 31. Suur-Saimaan Ympäriajo lauantaina 28.6.2025 tuo säpinää ja paljon nähtävää Anttolaan ja myös kantatie 62:lle.
Lauantaina 28.6.2025 Anttolan satamassa on rastipiste, jossa kilpailijat joutuvat suorittamaan leikkimielisen tehtävän. Kun mukana on yli 270 vanhaa ajopeliä, jotka liikkuvat reitillä vajaan minuutin välein, nähtävää riittää pitkäksi aikaa. Vanhimmat ajokit lähtevät aamulla Mikkelistä liikkeelle ensimmäisinä. Anttolaan ensimmäisiä autoja odotetaan klo 9 aikoihin.
Yleisöllä on tapahtumapaikoille vapaa pääsy, kunhan liikennettä ei tukita. Satamatien pysäköintialueet tarvitaan kilpailuun osallistuvien ajokkien käyttöön, joten muiden toivotaan vievän autonsa ja perävaununsa siksi aikaa eri paikkaan. Vanhat ajokit tulevat paikalle Mikkelin suunnasta. Kulkuväylinä ovat Satamatie, sataman huoltotie ja Vanhanpappilantie. Nämä väylät pyydetään pitämään vapaina tapahtuman ajan. Järjestäjien toiveena on, ettei yleisö pysäköisi Vanhapappilantien varteen satamalaiturille vievän huoltotien lähelle, jotta isommatkin autot mahtuisivat kääntymään siitä sataman suuntaan.
Ennen Anttolaan tuloa ainakin osa ajokeista vierailee Ollinmäen viinitilalla hankkimassa omalla etiketillä varustettuja ajoviinejä.
Lisätietoja Suur-Saimaan ympäriajosta
http://ssya.eu/
Facebook-sivu

Runon ja suven päivän konsertti
2025-07-06 14:00 - 15:00 | Seurojentalo Koivula, Vanhanpappilantie 7, Anttola, Etelä-Savo, 52100, Suomi
Ruislinnun laulu korvissani, Onnelliset, Itkevä huilu, kesäillan valssi…. Runon ja suven päivän konsertti sunnuntaina 6.7.2025 klo 14 Seurojentalo Koivulassa, Vanhanpappilantie 7, Anttola.Konsertissa esiintyvät:Eilamaria Leskinen, sopraanoTuukka Lehtinen, tenori & viuluPäivi Kantanen, piano
Liput 20 euroa, myynti ovelta ennen konsertin alkua.
Anttolan Maa- ja kotitalousseuran kahvio palvelee konsertin jälkeen.

Perinteinen kesävieraiden kirkkopyhä
2025-07-13 10:00 - 11:30 | Anttolan kirkko, Mikkelintie 14, 52100 Anttola, Mikkeli, Etelä-Savo, 52100, Suomi
Kesävieraiden kirkkopyhä su 13.7.2025 klo 10 Anttolan kirkossa.
Jumalanpalveluksen jälkeen kirkkokahvit ja lähetysmyyjäiset seurakuntatalolla.

Saimaan Teatterin Pieniä hetkiä joissa elimme -esitykset
2025-07-18 13:00 - 15:00, 2025-07-18 18:00 - 20:00 | Seurojentalo Koivula, Vanhanpappilantie 7, Anttola, Etelä-Savo, 52100, Suomi
Vuoden tauon jälkeen Saimaan Teatteri kiertää kesällä Saimaan seudulla. Pieniä hetkiä joissa elimme -esitys on tarjolla pe 18.7. klo 13 ja 18 Seurojentalo Koivulassa, Vanhanpappilantie 7, Anttola.

Pieniä hetkiä joissa elimme
Mummo on viihtynyt harvinaisen pitkään Saimaan sukumökillä epämääräisessä seurassa. Muu perhe päättää lähteä veneitse tapaamaan suvun matriarkkaa ja tarkastamaan tämän voinnin. Tämä pieni kesäinen retki saa elämää suuremmat mittasuhteet ja rentouttava vesireitti osoittautuu mutkaisemmaksi kuin osattiin odottaa. Saimaa eksyttää kulkijat ja kommelluksia aiheuttavat muun muassa erilaiset oravanpyörästä hypänneet omaehtoiselle pidennetylle lomalle jääneet kesämatkaajat. Rauhallisissa hetkissä pohditaan helposti ohimenevien hetkien merkitystä, sitä miten suurimmat muistot eletystä elämästä liittyvät monesti kovin pieniin asioihin.
Miten nivouvat yhteen kaupunginjohtajan antama salainen tehtävä ja Saimaan kesämatkailu tai työuupumus ja kapinallinen mummo? Toteutuuko mummon viimeinen toive? Esitys yhdistelee Saimaan Teatterille ominaiseen tapaan ronskia huumoria ja absurdeja elementtejä, syvempää merkitystä unohtamatta.
Esitys on saanut inspiraationsa teatterin kiertuepaikkakuntalaisilta kerätyistä muistoista ja tarinoista ja tuleva kiertue on
Saimaan Teatterin 10-vuotisjuhlakiertue!
Lisätietoa esityksestä ja lipuista.

Anttolan Kihumarkkinat 20-vuotisjuhlanäyttely
2025-07-24 10:00 - 15:00, 2025-07-25 10:00 - 15:00 | Seurojentalo Koivula, Vanhanpappilantie 7, Anttola, Etelä-Savo, 52100, Suomi
Anttolan Kihumarkkinat 20-vuotisjuhlanäyttelyyn on koottu tietoa ja tunnelmia Anttolan Maa- ja kotitalousseura ry:n järjestämistä Anttolan Kihumarkkinoista vuodesta 2005 lähtien. Näyttely on avoinna 24.-26.7. klo 10-15 Seurojentalo Koivulassa. Näyttelyyn on vapaa pääsy.
Anttolan Kihumarkkinoilla on pitkät perinteet. Markkinat ovat olleet osa Kihut-tapahtumaa ja niiden historia ulottuu pitkälle viime vuosituhannelle. Anttolan Yrittäjät ry järjesti Anttolan Kihumarkkinoita kunnes yhdistyksen toiminnan loppumisen myötä järjestelyvastuu siirtyi vuonna 2005 Anttolan Maa- ja kotitalousseura ry:lle. Siitä lähtien maa- ja kotitalousnaiset ovat vuodesta toiseen koonneet talkooporukan ja järjestäneet Kihumarkkinat. Tänä vuonna on 20. kerta, sillä koronakesänä 2020 tapahtumaa ei voitu järjestää.
Anttolan Kihumarkkinat ovat olleet aina ohjelmallinen tapahtuma. Vuosien varrella on kuultu runoja, katseltu taikuriesityksiä, kisailtu yhdistysten kesken leikkimielisissä kilpailuissa, haltioiduttu sirkusesityksestä ja kuunneltu tietysti kihupuheita. Viime vuosina ohjelmaa ovat täydentäneet Seurojentalo Koivulaan kootut erilaiset näyttelyt. Esillä on ollut taidokkaita puuesineitä Egyptinparruista puukauhoihin -Suomen 100-vuotisjuhlanäyttelyssä, hääpukuja, kastemekkoja, kansallispukuja, vanhoja koulutauluja ja valokuvia tapahtumista, Anttolan rakennetusta ympäristöstä ja Saimaalta.
Kihumarkkinat ovat koonneet Anttolan satamapuistoon ja torille niin paikalliset asukkaat kuin kesävieraatkin tapaamaan toisiaan ja vaihtamaan kuulumisia.

Anttolan 20 v Kihumarkkinat
2025-07-26 10:00 - 15:00 | Anttolan satamapuisto, Satamatie, Anttola, Etelä-Savo, 52100, Suomi
Perinteikkäät Anttolan Kihumarkkinat järjestetään lauantaina 26.7.2025 klo 10-15 Anttolan satamapuistossa ja torilla. Vuorossa on 20-vuotisjuhlamarkkinat. Anttolan Maa- ja kotitalousseura ry on järjestänyt Kihumarkkinoita vuodesta 2005 lähtien. Markkinahumun ohessa satamapuistossa on ohjelmaa koko perheelle.
Ohjelmassa on tuulahdus menneiltä ajoilta nykypäivään sovitettuna. Surmanajot ja muut hurjat taitojutut olivat Kihumarkkinoiden ohjelmassa 70 vuotta sitten. Tänä kesänä Kihumarkkinoilla pääsemme ihailemaa taidokasta ilma-akrobatiaa Elisa Suomisen esittämänä. Elisa Suominen voitti kultamitalin kansainvälisissä ilma-akrobatiakilpailuissa Unkarissa kesäkuussa 2025.
Kihupuheen pitää Etelä-Savon uusi maakuntajohtaja Heini Utunen. Ohjelmalavalla kihumusiikista vastaa taidokas Kapa Montonen – Anttolan lahja Mikkelin ja koko Suomen musiikkimaailmalle. Lisäksi luvassa infoa ja tietoa kalojen savustuksesta sekä käytöstä ruoanvalmistuksessa, mistä vastaa Paljaveden osakaskunta.
Esitysten aikataulu:
10.30 Kalan savustus ja kala ruokavaliossa, satamatori Anttola-teltta, Paljaveden osakaskunta
11.00 Ilma-akrobatiaesitys, rengastrapetsitaiteilija Elisa Suominen, esitys satamapuistossa leikkipuiston vieressä (kesto noin 4 min.)
12.00 Kalan savustus ja kala ruokavaliossa, satamatori Anttola-teltta, Paljaveden osakaskunta
12.30 Ilma-akrobatiaesitys, rengastrapetsitaiteilija Elisa Suominen, esitys satamapuistossa leikkipuiston vieressä (kesto noin 4 min.)
13.00 Kihupuhe, Heini Utunen, maakuntajohtaja Etelä-Savon maakuntaliitto
Kapa Montonen musiikkia klo 14 asti.
Lapsille on tarjolla satamapuistossa MLL Anttolan yhdistyksen Anttolan aluejohtokunnan ja Anttolan Maa- ja kotitalousseura ry:n tuella järjestämä Hauva-pomppulinna.
Kasvomaalausta lapsille klo 10-13.
Satamapuistossa ”Ketjut koloon” -tarkkuusheittoa kihumarkkinoiden ajan.

Anttolan Maa- ja kotitalousseuran arpajaiset: päävoittona robotti-imuri. Arpajaisten tuotto Seurojentalo Koivulan käyttökuluihin.

Seurojentalo Koivulassa (Vanhanpappilantie 7) on esillä Anttolan Kihumarkkinat 20-vuotisjuhlanäyttely, johon on koottu tietoa ja tunnelmia Anttolan Maa- ja kotitalousseura ry:n järjestämistä Anttolan Kihumarkkinoista vuodesta 2005 lähtien. Näyttelyyn on vapaa pääsy.
Koivulassa tarjolla herkullista rantarosvon kalakeittoa klo 11-14.
Markkinapaikkatiedustelut Eila Leppänen, 040 835 7109.
Tapahtuman järjestää Anttolan Maa- ja kotitalousseura ry. Mikkelin kaupungin kulttuuripalveluilta on saatu tukea tapahtuman järjestämiseen.

Musiikilliset kesäkinkerit
2025-07-27 13:00 - 14:30 | Yliveden vanha koulu, Ylivedentie 672, Anttola, 52100, Finland
Musiikilliset kesäkinkerit 27.7. klo 13 Yliveden vanhalla koululla, Ylivedentie 672, Anttola.

Luonteripyöräily
2025-08-09 10:00 - 18:00 | Anttolanhovi, Hovintie 224, Anttola, 52100, Finland
Luonteripyörilyssä on luvassa Suomen rankin Savon Sveitsi 95 kilometrin lenkki 1400 nousumetrillä tai hinee 40 kilometrin Heken lenkki Anttolassa. Tiet sopivat ajettavaksi cyclocross-,retki-, maasto- tai hybridipyörillä. Lähtö ja maali sijaitsevat tänäkin vuonna Saimaanranta Resort by Anttolanhovissa.
Lisätietoja ja ilmoittautumiset https://www.mikkelinklassikot.fi/luonteri-pyoraily/
Tapahtuman järjestää Etelä-Savon Liikunta ry.

Anttola folkfestivaali
2025-08-09 15:00 - 22:00 | Ollinmäen viinitila, Anttolantie 1640, 52100 Anttola, Mikkeli, Etelä-Savo, 52100, Suomi
Anttolan folkfestivaali 2025 järjestetään 9.8.2025 klo 15-22 Ollinmäen viinitilalla Anttolassa.
Ilmainen edestakainen kuljetus Mikkelin torilta ja Anttolan keskustasta ja Saimaanranta Resort by Anttolanhovista.
Tapahtuma on maksuton.

Lisätietoja tapahtuman Facebook-sivuilta Anttolan folkfestivaali 2025.

Hippokisat
2025-08-14 17:30 - 19:00 | Anttolan urheilukenttä, Urheilutie 5, Mikkeli, Etelä-Savo, 52100, Suomi
OP Suur-Savo järjestää perinteisiä Hippo-kisoja toimialueellaan. Anttolassa kisat ovat torstaina 14.8.2025 klo 17.30 alkaen Anttolan urheilukentällä (Urheilutie 5). Kisat järjestetään yhteistyössä Anttolan Urheilijat ry:n kanssa.
Hippo-kisoissa jokainen osallistuja saa osallistumispalkinnon sekä pientä purtavaa.
Ilmoittautuminen: kisapaikalla klo 17 alk.

Torilla tavataan - Jumalanpalvelus satamapuistossa, keittotarjoilu, ohjelmaa lapsille
2025-08-24 10:00 - 13:00 | Anttolan satamapuisto, Satamatie, Anttola, Etelä-Savo, 52100, Suomi
Torilla tavataan! -kylätapahtuma 24.8.2025.
Klo 10 ulkojumalanpalvelus satamapuistossa.
Klo 11 borssikeittoa ukrainalaisten hyväksi (vapaaehtoinen maksu).
Ohjelmaa lapsille ja Mölyapinat lastenorkesteri.

Vaarallisen jätteen ja pienten sähkölaitteiden pop up -keräys Anttolassa
2025-09-03 12:00 - 17:00 | Anttolan satamatori, Satamatie, Mikkeli, Etelä-Savo, 52100, Suomi
Pop up -keräys Anttolan torilla, jossa otetaan vastaan kodin vaarallisia jätteitä ja pieniä käsin kannettavia sähkölaitteita.
Pop up-keräyksessä ei oteta vastaan:– kyllästettyä puuta– asbestia– ilotulitteita tai muita räjähteitä– 200 l öljytynnyreitä– jääkaappeja/pakastimia tai muita suuria sähkölaitteita

Lue lisää: https://www.metsasairila.fi/pop-up-kerays.html

Teatteriretki Ikuisesti nuori -esitykseen
2025-11-08 18:00 - 20:00 | Mikkelin teatteri, Savilahdenkatu 11, Mikkeli, 50100
Anttolan Maa- ja kotitalousseura ry järjestää teatteriretken Ikuisesti nuori -esitykseen la 8.11. klo 18 Mikkelin teatteriin. Kimppakyydit Anttolasta. Teatterilippu ja väliaikakahvit yhteensä 40 euroa. Ilmoittautumiset 22.10. mennessä Eila Leppäselle puh. 040 835 7109.
Ikuisesti nuori tarjoaa katsojilleen nautinnollisen musiikkiteatterimatkan lähitulevaisuuteemme, jossa tunnetut laulut seuraavat toisiaan upeasti tulkittuina. Koomisen perusvirityksensä lisäksi Ikuisesti nuori sisältää myös herkemmät hetkensä, joissa pohditaan vanhustenhoitomme tulevaisuuden näkymiä ja kaiken maallisen katoavaisuutta. Näytelmän kantavana teemana ovat kuitenkin ilo, ystävyys ja elämännälkä; vanhuus kun ei ole mikään sairaus, vaan luonnollinen osa elämää. Ihan meillä jokaisella.
Tervetuloa syksyn kulttuurinautintoon!

Perinteiset Koivulan joulumyyjäiset
2025-12-13 09:00 - 13:00 | Seurojentalo Koivula, Vanhanpappilantie 7, Anttola, Etelä-Savo, 52100, Suomi
Perinteiset joulumyyjäiset tunnelmallisessa Seurojentalo Koivulassa järjestetään lauantaina 13.12. klo 9-13. Koivulan upea juhlasali on vuosittain täyttynyt kauniiden käsitöiden ja herkullisten leipomusten myyjistä.
Joulumyyjäisiin tunnelmaa tuovat Sirpa ja Kari Rossi joululauluin ja musisoinnein. Halutessaan voi istahtaa kuuntelemaan ja laulamaan mukana tuttuja lauluja.
Myyjäispöydiltä löytyy monenlaisia tuotteita pukin konttiin. Myynnissä myös Anttola Satamasi Saimaalla -kahvimukeja.
Vanha perinteen mukaisesti MLL:n Anttolan yhdistys jakaa pienet muistamiset klo 12.00 Anttolan alueelle vuoden aikana syntyneille vauvoille.
Anttolan maa- ja kotitalousseuran arpajaiset klo 12.30. Päävoittona 50 euron kinkkulahjakortti ja paljon muita palkintoja.
Koivulan joulupuhvetissa tarjolla riisipuuroa kera sekahedelmäsopan sekä jouluinen kahvitarjoilu.
Myyjäispöydän hinta on 20 euroa. Varaukset Eila Leppäseltä, puh. 040 835 7109.
Myyjäiset järjestää Anttolan Maa- ja kotitalousseura ry
